Vlada Federacije Bosne i Hercegovine
Vlada Federacije Bosne i Hercegovine  je izvršni organ Federacije Bosne i Hercegovine i ima sve izvršne nadležnosti osim onih predviđenih za predsjednika Federacije i potpredsjednike Federacije.

Sjedište Vlade Federacije je u Sarajevu, a ministarstva su razmještena još i u Mostaru.

Sazivi 
 Vlada Federacije Bosne i Hercegovine Harisa Silajdžića, izabrana 31. aprila 1994. godine;
 Vlada Federacije Bosne i Hercegovine Izudina Kapetanovića, izabrana 31. januara 1996. godine;
 Vlada Federacije Bosne i Hercegovine Edhema Bičakčića, izabrana 18. decembra 1996. godine;
 Vlada Federacije Bosne i Hercegovine Alije Behmena, izabrana 12. marta 2001. godine;
 Vlada Federacije Bosne i Hercegovine Ahmeta Hadžipašića, izabrana 14. februara 2003.godine;
 Vlada Federacije Bosne i Hercegovine Nedžada Brankovića, izabrana 30. marta 2007. godine;
 Vlada Federacije Bosne i Hercegovine Mustafe Mujezinovića, izabrana 25. juna 2009. godine;
 Vlada Federacije Bosne i Hercegovine Nermina Nikšića, izabrana 17. marta 2011. godine;
 Vlada Federacije Bosne i Hercegovine Fadila Novalića, izabrana 11. februara 2015. godine;

Nadležnosti 
Prema Ustavu Federacije Bosne i Hercegovine, ustanovljena je podjela izvršnih nadležnosti između predsjednika Federacije, potpredsjednika Federacije, premijera, zamjenika premijera i ministara.

Premijer je nadležan za : provođenje politike i izvršavanje zakona federalne vlasti, uključujući osiguravanje izvršavanja odluka sudova Federacije; predlaganje smjenjivanja predsjednika Federacije; predlaganje i davanje preporuka iz oblasti zakonodavstva i pripremanje proračunskih prijedloga Parlamentu Federacije Bosne i Hercegovine.

Zamjenici premijera nadležni su za : vršenje dužnosti ministra; pomaganje premijeru u provođenju politike i izvršavanju zakona; odlučivanje da li će zatražiti mišljenje Ustavnog suda Federacije Bosne i Hercegovine i vršenje dužnosti premijera kad ovaj nije u mogućnosti da obavlja svoju funkciju ili kada je mjesto premijera upražnjeno dok novi premijer ne preuzme funkciju.

Svaki ministar je nadležan za : provođenje federalne politike i izvršavanje federalnih zakona iz okvira nadležnosti svog ministarstva ili izvršavanja zadataka koje mu odredi premijer; rukovođenje, koordiniranje i nadziranje aktivnosti svog ministarstva; izdavanje uputstava, instrukcija, naredaba i donošenje propisa; pomaganje premijeru u provođenju federalne politike i izvršavanju zakona Federacije Bosne i Hercegovine itd.

Sastav 

Vladu Federacije čine predsjednik Vlade (premijer) i šesnaest ministara. Osam ministara su Bošnjaci, pet ministara Hrvati i tri ministra Srbi. Jednog ministra iz reda Ostalih može imenovati premijer iz kvote najbrojnijeg konstitutivnog naroda. Iz reda ministara imenuju se dva zamjenika premijera iz različitih konstitutivnih naroda u odnosu na predsjednika.

Predsjednik Federacije Bosne i Hercegovine, uz suglasnost oba potpredsjednika, imenuje Vladu nakon konzultacija s premijerom ili kandidatom za premijera. Vlada je izabrana ako njeno imenovanje većinom glasova potvrdi Predstavnički dom Parlamenta Federacije Bosne i Hercegovine.

Vlada se može smijeniti odlukom predsjednika Federacije uz suglasnost potpredsjednika (na prijedlog premijera) ili izglasavanjem nepovjerenja u svakom od domova Parlamenta Federacije Bosne i Hercegovine.

Povezano 
 Parlament Federacije Bosne i Hercegovine
 Predsjednik Federacije Bosne i Hercegovine

Napomene

Izvori

Vanjske veze 
 Službena stranica Vlade Federacije BiH 

Politika Bosne i Hercegovine
Bosna i Hercegovina